‘สินเชื่อ’โตกระโดด
ไทยพาณิชย์จ่อปรับเป้าหลังโต20% เศรษฐกิจไทยขยายตัวได้ดีเกินคาด
16 พ.ค. 2555

ไทยพาณิชย์จ่อปรับเป้าหลังโต20% เศรษฐกิจไทยขยายตัวได้ดีเกินคาด
เศรษฐกิจโตกระฉูด สินเชื่อโตกระโดด ไทยพาณิชย์จ่อปรับเป้าสินเชื่อ เชื่อทั้งปีโตเกินเป้าเดิม 12-14% แน่นอน
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ กล่าวว่า สินเชื่อของธนาคารในปีนี้ที่ตั้งเป้าหมายไว้จะเติบโตแค่ 12-14% น่าเกินเป้าหมายแน่นอน เพราะเพียงแค่ไตรมาสแรกสินเชื่อของธนาคารก็เติบโตถึง 20% ใกล้เคียงช่วงเดียวกันปีก่อน
ขณะที่สินเชื่อทั้งระบบธนาคารพาณิชย์ ในไตรมาสแรกเติบโต 10% ดังนั้น ในกลางปีนี้ธนาคารจะมีการทบทวนสินเชื่ออีกครั้ง แต่คาดว่าสินเชื่อในปีนี้จะไม่ขยายตัวสูงเท่ากับปีก่อนที่ทำได้ถึง 22%
นางกรรณิกา มองว่า เศรษฐกิจไตรมาส 2 เป็นต้นไปยังเติบโตดีต่อเนื่อง ซึ่งจะส่งผลมาถึงอัตราการเติบโตสินเชื่อ ขณะนี้สินเชื่อทุกกลุ่มขยายตัวดีเหมือนกันหมด ทั้งกลุ่มลูกค้ารายใหญ่ กลุ่มลูกค้าขนาดกลางและขนาดย่อม (เอสเอ็มอี) และกลุ่มลูกค้ารายย่อย ส่วนใหญ่เป็นการขอสินเชื่อทั่วไปมากกว่าสินเชื่อหมุนเวียน และเมื่อสินเชื่อเติบโตดีก็จะเห็นตลาดแข่งขันหาเงินฝากอย่างที่เห็นในช่วงนี้
“ตอนนี้เศรษฐกิจดีขึ้น ตลาดมีความต้องการสินเชื่อ เพราะผลิตได้ ขายได้ ที่ผ่านมาน้ำท่วมของที่ผลิตก็ขาดหลายเดือน ถือเป็นช่วงขาขึ้น” นางกรรณิกา กล่าว
นางกรรณิกา กล่าวว่า ขณะนี้คุณภาพลูกค้าดีกว่าที่คิด หนี้ที่ไม่ก่อให้เกิดรายได้ (เอ็นพีแอล) ของธนาคารลดลง เงินเฟ้อขณะนี้ในระดับ 3% ถือว่าไม่น่าเป็นห่วง เป็นอัตราที่รับได้ เพราะสะท้อนจากราคาน้ำมันโลก และเมื่อเทียบกับประเทศอื่น เงินเฟ้อของไทยก็ไม่ได้สูง แต่ก็ยอมรับว่ากลุ่มลูกค้ารายย่อยทั้งสินเชื่อบุคคลและบัตรเครดิตมีอัตราการใช้สินเชื่อที่ดี ซึ่งเป็นในทิศทางเดียวกับตลาด
นายศิริชัย สมบัติศิริ รองผู้จัดการใหญ่ ธนาคารไทยพาณิชย์ กล่าวว่า ปัจจัยเสี่ยงของผู้ประกอบการเอสเอ็มอีในขณะนี้คือเรื่องการเมือง และสถานการณ์ในประเทศที่ยังไม่มีความแน่นอน ทำให้ต่างประเทศมองภาพใหญ่ในไทยไม่ดี แต่หากมองธุรกิจเอสเอ็มอีปีนี้ยังเติบโตได้ดีในภาวะที่ค่าใช้จ่ายของผู้ประกอบการเพิ่มขึ้น ทั้งค่าแรง ราคาวัตถุดิบ ซึ่งส่งผ่านมายังเงินเฟ้อที่ปรับขึ้นทวีคูณมากกว่าอัตราค่าจ้างที่รัฐบาลให้ปรับขึ้น
“เรื่องเงินเฟ้อจึงเป็นสิ่งสำคัญที่รัฐบาลต้องดูแล เพราะตามทฤษฎีเศรษฐศาสตร์เงินเฟ้อสำคัญต้องคุมให้อยู่” นายศิริชัย กล่าว